Ryhmä Haun pienet katsojat tuhersivat itkua, mainostettua koiranpentuhahmoa ei nähty telkkarissa.

Yle on rummuttanut, miten Pikku Kakkosen suosittu animaatiosarja Ryhmä Hau saa pentujoukkoonsa uuden hahmon. Joukkoon liittyy uudella tuotantokaudella chihuahua-rotuinen Valpas.

Pettymys oli suuri monessa lapsiperheessä sunnuntaiaamuna, kun uusi kausi alkoi. Valpas loisti poissaolollaan. Sarjassa esiintyivät samat vanhat koirahahmot.

Uutta koirahahmoa odotti innokkaasti Cordula Trösterin 5-vuotias Marie-tytär.

Perheessä oli herätyskello aamuvarhaisella soimassa. Tytär halusi nähdä heti uuden pentuhahmon.

– Alkukesällä huomattiin kirjoituksista, että Pikku Kakkoseen on tulossa uusi hahmo. Tytär puhui siitä koko kesän. Laskimme viikkoja, lopussa päiviä. Hän piirsi kuvia uudesta hahmosta.

Marie oli nähnyt Ylen mainoksia uudesta pennusta. Se on viidakkokoira ja heittää köysiä.

Marie oli houkutellut pikkuveljensä 2-vuotiaan Joonatanin katsomaan sarjaa.

– Itkuhan siitä tuli, kun uutta pentua ei tullutkaan. Marie on sellainen tunteellinen lapsi.

Pikku Kakkonen oli laittanut vähän ennen h-hetkeä ilmoituksen, ettei uusi hahmo ole vielä ensimmäisissä jaksoissa. Cordula Tröster ei ollut ilmoitusta huomannut.

– Ohjelman jälkeen tytär piirsi kuvan, jossa oli uusi hahmo ja sen vieressä hymynaama, joka itkee.

Uusia jaksoja ja koirahahmoa odotettiin kovasti myös Tiina Virtasen perheessä.

Kohta viisi vuotta täyttävä Rasmus-poika on seurannut Ryhmä Hau -sarjaa siitä lähtien, kun on voinut katsoa ohjelmia.

– Nyt kun päiväkoti on alkanut, poika on odottanut sen lisäksi jotain kivaa ja jännittävää arjen yläpuolelle.

Yle Areenasta Rasmus oli löytänyt mainoksen, jossa Yle hehkutti, miten Ryhmä Haun joukkoon liittyy uusi koiranpentu.

Koko viime viikon Rasmus laski, miten monta päivää on sunnuntaihin, jolloin uudet jaksot alkavat.

Ryhmä Hau on yksi tämän hetken suosituimmista lastensarjoista.­

– Mainoksessa ei suoraan sanota, milloin uusi pentu ilmestyy. Mutta ei siellä myöskään sanota, ettei uusi hahmo ole heti mukana, kun sunnuntaina uudet jaksot alkavat, Tiina Virtanen muistuttaa.

Kaikeksi onneksi Tiina Virtanen oli nähnyt pari päivää ennen sunnuntaita Pikku Kakkosen täsmennyksen, ettei uusi hahmo ole ensimmäisessä jaksossa. Hän osasi varoittaa Rasmusta.

– Lapselle olisi varmaan muuten jäänyt mielikuva, että äiti on valehdellut viikon verran, että uusi pentu tulee.

Tiina Virtanen kertoi Rasmukselle, että uusi koirahahmo tulee seitsemännessä jaksossa. Odotusaikaa on syyskuun puoliväliin.

Tiina Virtanen toivoo, että Ylellä olisi ymmärtämystä lapsen ajan tajulle.

– Lapsi ei ymmärrä, että voidaan ensin puhua yleispätevämmästä kiusoittelusta. Sitten vähä vähältä paljastetaan, koska varsinainen uusi hahmo tulee. Lapsen on vaikea ymmärtää viikkoa pidempää jaksoa.

Tiina Virtasen mielestä Ylen mainoksissa olisi voitu rehellisesti sanoa, ettei uusi hahmo ole mukana ensimmäisessä jaksossa.

Pikku Kakkosen tuottaja Teija Ryösä selvittää, että Ryhmä Haun traileri eli esittelyvideo ilmestyi pari päivää sitten.

– Trailerissa kerrotaan, että päästään tutustumaan uuteen hahmoon. Meillä ei traileria tehtäessä ollut valitettavasti tietoa siitä, että uusi hahmo tulee jaksossa seitsemän.

Ryösä lisää, että sinänsä trailerissa ei ole mitään väärää.

Ryösän mukaan katsojakunnassa syntyi oletus, että heti ensimmäisessä uudessa jaksossa tavataan Valpas.

Tiedot uudesta pentuhahmosta lähtivät edellisen kauden päättyessä. Pikku Kakkonen kertoi keväällä, että syksyllä alkavat uudet jaksot.

– Ihmiset keskenään kertoivat, että siellä on uusi hahmo. Meitä pyydettiin julkaisemaan asia ja julkaisimme, että tulossa on uusi hahmo. Vasta kun saatiin materiaali, selvisi, että uusi hahmo on jaksossa seitsemän.